LIETUVOS RESPUBLIKOS SPECIALIŲJŲ TYRIMŲ TARNYBA LIETUVOS RESPUBLIKOS SPECIALIŲJŲ TYRIMŲ TARNYBA
Lietuvos Respublikos Seimo Antikorupcijos komisijai El. p. Vitalijus.Gailius@lrs.lt priim@lrs.lt Kopija Lietuvos Respublikos vidaus reikalų ministerijai E. pristatymo informacinė sistema

ANTIKORUPCINIO VERTINIMO IŠVADA DĖL LIETUVOS RESPUBLIKOS VALSTYBĖS TARNYBOS ĮSTATYMO NR. VIII-1316 PAKEITIMO ĮSTATYMO PROJEKTO 2018 m. balandžio 20 d. Nr. 4-01-3014

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis ir atsižvelgdami į Lietuvos Respublikos Seimo Antikorupcijos komisijos 2018 m. kovo 14 d. raštą Nr. S-2018-1834, atlikome Lietuvos Respublikos valstybės tarnybos įstatymo Nr. VIII-1316 pakeitimo įstatymo projekto Nr. XIIIP-1596 (toliau – Projektas) antikorupcinį vertinimą1 Prieiga internete: https://e-seimas.lrs.lt/portal/legalAct/lt/TAP/39868b90fcf711e796a2c6c63add27e9?positionInSearchResults=36&searchModelUUID=b6b84907-7220-404d-894a-2ca22f3ac2bb Taip pat STT yra atlikusi ankstesnės redakcijos Projekto antikorupcinį vertinimą (2017 m. spalio 2 d. antikorupcinio vertinimo išvada Nr. 4-01-7354, prieiga internete: https://e-seimas.lrs.lt/portal/legalAct/lt/TAK/edc79380a82711e7a65c90dfe4655c64?positionInSearchResults=0&searchModelUUID=d301868a-4abe-41cd-b4cc-12838774aa75). Į didžiąją dalį pateiktų pastabų buvo atsižvelgta. .

Siekdami didesnio valstybės tarnybos atsparumo korupcijai teikiame šias pastabas ir pasiūlymus:

1. Pritariame Lietuvos Respublikos Seimo kanceliarijos teisės (toliau – Teisės departamentas) išvados2 Prieiga internete: https://e-seimas.lrs.lt/portal/legalAct/lt/TAK/5a73f3b0213211e88a05839ea3846d8e?positionInSearchResults=35&searchModelUUID=0cf86872-47e0-45d7-bcf6-ebd857eab9f4 20, 21, 22, 42, 45, 51, 57, 61, 62, 63, 64, 66, 71, 77, 83, 90, 94 punktuose pateiktoms pastaboms ir argumentams dėl Projekto nuostatų ir manome, kad jas reikėtų tikslinti, siekiant išvengti skirtingo Projekto nuostatų taikymo bei sumažinti galimybes valstybės tarnautojams ar jų vadovams elgtis nesąžiningai ir neobjektyviai.

2. Lietuvos Respublikos Seimo Valstybės valdymo ir savivaldybių komiteto 2018 m. vasario 21 d. sprendimu Nr. 113-S-1 sudarytoje darbo grupėje, kurios nariais yra ir Lietuvos Respublikos specialiųjų tyrimų tarnybos pareigūnai, šiuo metu yra svarstomi pasiūlymai dėl Projekto nuostatų, susijusių su valstybės tarnautojų etikos ir nepriekaištingos reputacijos klausimais. Todėl atitinkamos Projekto nuostatos šioje antikorupcinio vertinimo išvadoje atskirai neaptariamos.

3. Projekto 16 straipsnio 1 dalies 1 punkto a papunktyje siūloma nustatyti, kad valstybės tarnautojas turi teisę gauti įstatymų nustatytą darbo užmokestį, taip pat gauti įstatymų ir kitų teisės aktų pagrindu nustatytą atlyginimą už darbą visų lygių rinkimų, referendumo komisijose ir kitose komisijose (tarybose).

Iš siūlomo nustatyti teisinio reguliavimo nėra aišku, kokiais klausimais sudarytose kitose komisijose (tarybose) dirbantis valstybės tarnautojas turi teisę gauti atlygį: nėra aišku, ar valstybės tarnautojas turės teisę gauti atlygį už darbą kitų komisijų (tarybų) veikloje, kurioje valstybės tarnautojas turi dalyvauti vykdydamas savo tiesiogines, pareigybės instrukcijoje numatytas, funkcijas.

Siekdami išvengti interpretacijų teisinio reguliavimo neapibrėžtumu, siūlome detalizuoti, už kokių kitų komisijų (tarybų) darbe dalyvavimą valstybės tarnautojas turi teisę gauti įstatymų nustatytą darbo užmokestį ar gauti įstatymų ir kitų teisės aktų pagrindu nustatytą atlyginimą.

4. Projekto 22 straipsnio 1 dalies 1 punkte siūloma, kad karjeros valstybės tarnautojas, kurio pareigybės aprašyme yra nustatytas specialus reikalavimas atitikti reikalavimus, būtinus išduodant leidimą dirbti ar susipažinti su įslaptinta informacija, uždraudus dirbti ar susipažinti su įslaptinta informacija ir paslapčių subjekto vadovui ar jo įgaliotam asmeniui nusprendus, kad tas valstybės tarnautojas negali vykdyti pavestų funkcijų nesinaudodamas įslaptinta informacija, gali būti laikinai perkeltas į lygiavertes ar žemesnes karjeros valstybės tarnautojo ar įstaigos vadovo pareigas, kurių pareigybės aprašyme nėra nustatytas specialusis reikalavimas atitikti reikalavimus, būtinus išduodant leidimą dirbti ar susipažinti su įslaptinta informacija.

Lietuvos Respublikos valstybės ir tarnybos paslapčių įstatymo Nr. VIII-1443 nuostatose įvardintos aplinkybės, kurioms esant neišduodamas ar panaikinamas leidimo dirbti ar susipažinti su įslaptinta informacija (17 str., 20 str.), yra itin reikšmingos sprendžiant dėl valstybės tarnautojo nepriekaištingos reputacijos, kuri yra vienas iš pagrindinių reikalavimų, taikomų įstaigos vadovo pareigybei.

Atsižvelgdami į tai, siūlome tikslinti Projekto 22 straipsnio 1 dalies 1 punkto nuostatas, išbraukiant galimybę uždraudus dirbti ar susipažinti su įslaptinta informacija laikinai perkelti į įstaigos vadovo pareigas.

5. Projekto 26 straipsnio 2 dalyje siūloma nustatyti galimybę valstybės tarnautojui apmokėti už dalyvavimą savo ar kitos įstaigos įgyvendinamuose projektuose, taip pat veikloje, atliekamoje pagal įstaigos sudarytas bendradarbiavimo sutartis su tarptautinėmis ar Europos Sąjungos teisės aktais įsteigtomis institucijomis. Už dalyvavimą minėtoje veikloje būtų apmokama pagal projektų ar bendradarbiavimo sutartyse nustatytas sąlygas ir įkainius, o tuo atveju, kai sąlygos ir įkainiai nėra nustatyti – įkainius nustatytų įstaigos vadovas, tačiau ne didesnius nei dviguba konkretaus valstybės tarnautojo pareiginė alga.

Projekto nuostatoje įstaigos vadovui suteikta diskrecijos teisė nustatyti apmokėjimo už dalyvavimą projektinėje veikloje įkainius, tačiau nedetalizuoti konkretaus dydžio nustatymo kriterijai (nenumatyta, kaip būtų diferencijuojamas atlygis: ar nustatant konkretų atlygį būtų atsižvelgiama į projekto trukmę, sudėtingumą, specialių žinių reikiamumą projekto vykdymui ir pan.), todėl gali pasitaikyti atvejų, kai bus neobjektyviai už dalyvavimą projektinėje veikloje paskiriamas didesnis atlygis.

Atsižvelgdami į išdėstytą, siūlome Projekto 26 straipsnio 2 dalyje patikslinti, kad tuo atveju, kai sąlygos ir įkainiai už dalyvavimą projektinėje veikloje nėra nustatyti, juos nustato įstaigos vadovas, atsižvelgdamas į projekto trukmę, sudėtingumą, apimtį ir kitus įstaigoje patvirtintus kriterijus, tačiau ne didesnius nei dviguba konkretaus valstybės tarnautojo pareiginė alga.

6. Projekto 29 straipsnio 2 dalies 3 punkte siūloma numatyti, kad valstybės tarnautojai gali būti skatinami 1–2 pareiginių algų dydžio pinigine išmoka už asmeninį išskirtinį indėlį įgyvendinant įstaigai nustatytus tikslus arba pasiektus rezultatus bei įgyvendintus uždavinius (tačiau ne dažniau kaip 2 kartus per kalendorinius metus).

Atkreiptinas dėmesys, kad Projekte nenustatomi aiškūs ir objektyviai pamatuojami valstybės tarnautojo asmeninio išskirtinio indėlio įgyvendinant tiesiogines funkcijas kriterijai, todėl, pavyzdžiui, esant nesąžiningiems susitarimams, gali susidaryti situacija, kad tas pats valstybės tarnautojas bus skatinamas maksimalaus dydžio (šiuo atveju – 2 pareiginių algų) pinigine išmoka kasmet po du kartus per metus. Todėl, siekiant sumažinti piktnaudžiavimo suteikta diskrecija galimybę, siūlome tikslinti minėtą Projekto nuostatą.

7. Projekto 32 straipsnio 7 dalyje nustatyta, kad motyvuotų išvadų apie tyrimų rezultatus ir priimtų sprendimų dėl asmenų, ėjusių valstybės tarnautojo pareigas, pripažinimo padarius tarnybinį nusižengimą perdavimo atitinkamiems asmenims terminus ir tvarką nustato Vyriausybė, tačiau nėra plačiau paaiškintos tarnybinio nusižengimo tyrimą atliekančių asmenų funkcijos, teisės ir pareigos, taip pat tarnybinių nusižengimų prevencijos aspektai.

Siekdami tinkamos tarnybinių nusižengimų prevencijos, atsakomybės už tarnybinius nusižengimus neišvengiamumo, siūlome nustatyti, kad valstybės ir savivaldybių institucijose ir įstaigose turi būti paskirti už pažeidimų prevenciją ir tyrimą atsakingi asmenys, taip pat nustatyti šių asmenų pagrindines funkcijas, teises ir pareigas.

8. Ankstesnio projekto antikorupcinio vertinimo išvadoje3 2017 m. spalio 2 d. antikorupcinio vertinimo išvada Nr. 4-01-7354. STT yra pažymėjusi, kad nėra aišku, kas kontroliuos žalą atlyginusių valstybės ir savivaldybių institucijų ir įstaigų regreso teisės į žalos padariusį valstybės tarnautoją įgyvendinimą, siekiant išieškoti valstybės patirtus nuostolius ir koks subjektas priims projekto nuostatų įgyvendinamąjį teisės aktą. Naujausios redakcijos Projekte šis aspektas taip pat nėra išsamiai aptartas, todėl siūlome atitinkamai patikslinti Projekto nuostatas.

9. Projekto 47 straipsnio 6 dalyje siūloma nustatyti, kad sudarant šalių susitarimą dėl įstaigos vadovo (išskyrus įstaigos vadovą, priimamą į pareigas politinio (asmeninio) pasitikėjimo pagrindu) ar karjeros valstybės tarnautojo atleidimo iš pareigų, šiems asmenims gali būti mokama kompensacija, kuri yra ne didesnė nei šio straipsnio 2 dalyje nurodyta išeitinė išmoka ir kuri išmokama tokiam valstybės tarnautojui jo atleidimo iš pareigų dieną.

STT turimais duomenimis, pasitaiko atvejų, kai šalių susitarimu atleistas ir išeitinę išmoką gavęs asmuo po labai trumpo laiko vėl pradeda dirbti pagal darbo sutartį toje pačioje įstaigoje. Siekiant sumažinti nesąžiningų susitarimų galimybes, siūlome nustatyti, kad visais atvejais, kuriais pagal keičiamo įstatymo Projekto nuostatas atleidžiamam valstybės tarnautojui ar įstaigos vadovui priklausytų išeitinė išmoka, ji būtų pradedama mokėti praėjus mėnesiui nuo valstybės tarnautojo atleidimo dienos ir mokama kas mėnesį lygiomis dalimis. Išmokos mokėjimas būtų nutraukiamas, jeigu asmuo pradeda eiti valstybės tarnautojo pareigas ar priimamas į darbą pagal darbo sutartį toje pačioje valstybės ar savivaldybės įstaigoje.

Atsižvelgdami į tai, kas išdėstyta, siūlome tikslinti Projekto nuostatas.

Direktorius	Žydrūnas Bartkus

Julija Antanaitė, tel. (8 706) 62 755, el. p. julija.antanaite@stt.lt